Novosibirskda yuz bergan YTHda 7 nafar O‘zbekiston fuqarosi jarohat oldi

O‘zbekistonning Novosibirsk shahridagi Bosh konsulxonasi bergan ma’lumotga ko‘ra 18-avgust kuni Novosibirsk viloyatida K-17p trassasining 374-kilometrida yo‘l-transport hodisasi ro‘y berdi, deb xabar beradi TIV matbuot xizmati.

Yo‘l-transport hodisa oqibatida bir kishi vafot etdi, haydovchi va mikroavtobusning 8 ta yo‘lovchisi, jumladan 7 nafar O‘zbekiston fuqarosi jarohat oldi.
Barcha jarohatlanganlar Novosibirsk viloyati Karasuk shahar markaziy tuman kasalxonasiga joylashtirildi.
Ushbu holat yuzasidan tergovgacha bo‘lgan tadbirlar olib borilmoqda.
Bosh konsulxona mazkur vaziyatni o‘z nazoratiga oldi va huquqni muhofaza qiluvchi organlar va tibbiyot muassasalari bilan aloqa o‘rnatdi.
“Konsullik-huquqiy departamenti eslatib o‘tadiki, Rossiyaning Sibir federal okrugi (Oltoy Respublikasi, Oltoy o‘lkasi, Buryatiya Respublikasi, Irkutsk viloyati, Baykal orti o‘lkasi, Kemerovo viloyati, Krasnoyarsk o‘lkasi, Novosibirsk viloyati, Novosibirsk shahri, Omsk viloyati, Tomsk viloyati, Tuva Respublikasi, Hakasiya Respublikasi) hududida fuqarolarimiz zarur holatlarda O’zbekistonning Novosibirsk shahridagi Bosh konsulxonasiga quyidagi telefon raqamlari orqali murojaat qilishlari mumkin: +7-383-246-04-85, +7-383-246-04-84, +7-383-246-04-63, +7-383-246-04-64”, — deyiladi xabarda.